《苍梧旅次柬王明卿时余将有灵渠之游 其二》
明代·岑徵

回风动地起，漓水洪波扬。鱼鳖暴鬐介，蛟龙隐文章。

丈夫各有行，弭节息蛮乡。此乡接鄢郢，九疑郁相望。

陈词就重华，与子济沅湘。沅湘深不测，欲济川无梁。

踟蹰久延伫，慷慨绝中肠。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。